ఎస్‌బీఐ ఖాతాదారులకు శుభవార్త!
- పొదుపు ఖాతాల రద్దు చార్జీల ఎత్తివేత
న్యూఢిల్లీ: ప్రముఖ విత్త సంస్థ భారతీయ స్టేట్‌ బ్యాంకు (ఎస్‌బీఐ) తమ ఖాతాదారులకు మరో శుభవార్త తెలిపింది. ఎస్‌బీఐకు సంబంధించిన అన్ని రకాల సేవింగ్స్‌ ఖాతాలపై రద్దు చార్జీలను ఎత్తివేస్తున్నట్టు ప్రకటించింది. నెలవారీ కనీస నిల్వ చార్జీలపై ఇటీవల ఖాతాదారుల నుంచి పెద్ద ఎత్తున విమర్శలు రావడంతో బ్యాంకు వాటిని సవరించిన సంగతి తెలిసిందే. ఈ నేపథ్యంలో ఎస్‌బీఐ ఖాతా తెరిచి ఏడాది పూర్తయిన ఖాతాలతో పాటు ప్రాథమిక ఖాతాలకు మాత్రమే ఈ సౌలభ్యం వర్తింపజేయనున్నట్టు పేర్కొంది. ఇక ఖాతా తెరిచి 14 రోజులు దాటిన లేదా ఏడాది లోపు వారికి మాత్రం ఈ చార్జీలు యథావిథిగా కొనసాగుతాయని తెలిపింది. ఇదివరకు పొదుపు ఖాతాల రద్దుపై ఎస్‌బీఐ జీఎస్టీతో కలిపి రూ.500 వసూల్‌ చేస్తుండేది. ప్రస్తుతం కొత్త నిబంధనలు ఈ నెల అదివారం నుంచి అమలులోకి వచ్చాయని బ్యాంకు పేర్కొంది. దీనికితోడు మరణించిన డిపాజిట్‌దారుల ఖాతాలకు కూడా ఇదే వర్తింప చేయనున్నట్టుగా వెల్లడించింది. కనీస నిల్వ నిర్వహించిన ఖాతాదారులకు ఇంతకు ముందు జరిమాన విధించడం జరిగిందని..ఈ కొత్త నిబంధనలతో అలాంటి వారికి ఎంతో మేలు చేయనుందని బ్యాంకు అధికార వర్గాలు ఒక ఆంగ్ల పత్రికకు తెలియజేశారు. ఇదే సమయంలో సాధారణ పొదుపు ఖాతాదారులను ప్రాథమిక బ్యాంకు ఖాతాకు మారేందుకు వెసులుబాటు కల్పించినట్టుగా ఆ వర్గాలు పేర్కొన్నాయి.
మీ స్నేహితులకు రికమెండ్ చెయ్యండి